再和
作者：晁說之
朝代：宋

paragraphs: 何事謝玄暉，臨巒且悵齊。
想非逢錦繡，應祗見蒿藜。
今日三千牘，昭天十六奎。
煌煌鳴佩璐，燦燦動旌霓。
服衆稱擒虎，超羣許拔犀。
品輕龍尾硯，時様鳳頭篦。
棄若文公席，危如墨子梯。
只宜馳大路，爭可訪幽蹊。
我亦慚强韻，君能出巨題。
笑言容委曲，良宴幸招攜。
黄菊開應滿，清霜壓莫低。
誰人傾魯酒，更復噉韓雞。